ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร (ฉบับที่ 79)

ประกาศกรุงเทพมหานคร

ประกาศกรุงเทพมหานคร
เรื่อง
การแบ่งส่วนราชการภายในหน่วยงาน
และการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๗๙)

โดยที่คณะกรรมการข้าราชการกรุงเทพมหานครและบุคลากรกรุงเทพมหานครได้มีมติในการประชุม
ครั้งที่ ๗/๒๕๕๕ เมื่อวันที่ ๒๖ กรกฎาคม ๒๕๕๕ และครั้งที่ ๙/๒๕๕๕ เมื่อวันที่ ๓
กันยายน ๒๕๕๕ เห็นชอบการจัดตั้งโรงพยาบาลผู้สูงอายุบางขุนเทียนเป็นส่วนราชการใหม่
ระดับกอง สังกัดสำนักการแพทย์ มติ ก.ก. ครั้งที่ ๖/๒๕๕๒ เมื่อวันที่ ๑๖ กรกฎาคม
๒๕๕๒ ปรับปรุงอำนาจหน้าที่ของสำนักการแพทย์ และสมควรยกเลิกชื่อส่วนราชการของสำนักการแพทย์ในส่วนของวิทยาลัยแพทยศาสตร์กรุงเทพมหานครและวชิรพยาบาล
และวิทยาลัยพยาบาลเกื้อการุณย์ เนื่องจากพระราชบัญญัติมหาวิทยาลัยกรุงเทพมหานคร พ.ศ.
๒๕๕๓ มาตรา ๗๘ บัญญัติให้มีฐานะเป็นส่วนงานของมหาวิทยาลัยโดยเรียกชื่อว่า คณะแพทยศาสตร์วชิรพยาบาล และ คณะพยาบาลศาสตร์เกื้อการุณย์

อาศัยอำนาจตามความในมาตรา ๖๐
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
จึงให้แก้ไขเพิ่มเติมประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ โดยให้ยกเลิกความในข้อ ๑๐ และข้อ ๑๑
ของประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ ซึ่งแก้ไขเพิ่มเติมโดยประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๗) ลงวันที่ ๒๐ มีนาคม พ.ศ. ๒๕๓๒ และ (ฉบับที่ ๗๑) ลงวันที่ ๓ กรกฎาคม
พ.ศ. ๒๕๕๒ และให้ใช้ความต่อไปนี้แทน
ข้อ ๑๐  สำนักการแพทย์
มีอำนาจหน้าที่เกี่ยวกับการดำเนินการให้บริการตรวจรักษา พยาบาล การส่งเสริมสุขภาพและป้องกันโรค
บริหารจัดการระบบบริการการแพทย์ฉุกเฉิน การจัดการศึกษา ฝึกอบรมและพัฒนาทางวิชาการทางการแพทย์และการพยาบาล
ข้อ ๑๑  สำนักการแพทย์
มีส่วนราชการดังต่อไปนี้
(๑) สำนักงานเลขานุการ
มีอำนาจหน้าที่เกี่ยวกับงานสารบรรณและธุรการทั่วไป งานช่วยอำนวยการและเลขานุการ
การประชาสัมพันธ์ งานคลัง การเงินและบัญชี การงบประมาณ การจัดซื้อจัดจ้าง การบริหารงานบุคคล
งานนิติการของสำนัก และงานอื่นที่ไม่ได้อยู่ในความรับผิดชอบของกองใดโดยเฉพาะ และปฏิบัติหน้าที่อื่นที่เกี่ยวข้อง
(๒) กองวิชาการ มีอำนาจหน้าที่เกี่ยวกับการวางแผน
จัดทำแผนและโครงการพัฒนาสาธารณสุขของสำนักการแพทย์
กำกับติดตามการดำเนินโครงการพัฒนาสาธารณสุข
ทำการศึกษาวิจัยเพื่อการพัฒนาระบบสาธารณสุขของกรุงเทพมหานคร
สร้างระบบเครือข่ายสาธารณสุข
กำหนดนโยบายและบริหารจัดการเกี่ยวกับหลักประกันสุขภาพของประชาชนในเขตกรุงเทพมหานคร
พัฒนาบุคคลทั้งในและนอกสังกัดสำนักการแพทย์ ให้บริการทางวิชาการ ตรวจสอบวิเคราะห์
พิจารณาโครงการและผลงานทางวิชาการ ค้นคว้าเผยแพร่ผลงานทางวิชาการ
และผลิตสื่อเผยแพร่ความรู้ทางการแพทย์
เป็นศูนย์รวบรวมข้อมูลทางการแพทย์และสาธารณสุข และปฏิบัติหน้าที่อื่นที่เกี่ยวข้อง
(๓) โรงพยาบาลกลาง
มีอำนาจหน้าที่เกี่ยวกับการให้บริการบำบัดรักษาผู้ป่วย
การส่งเสริมสุขภาพอนามัยและป้องกันโรค ส่งเสริม สนับสนุน
ค้นคว้าและวิจัยทางการแพทย์
และปฏิบัติงานร่วมกันหรือสนับสนุนการปฏิบัติงานของส่วนราชการอื่นที่เกี่ยวข้องหรือได้รับมอบหมาย
และปฏิบัติหน้าที่อื่นที่เกี่ยวข้อง
(๔) โรงพยาบาลตากสิน มีอำนาจหน้าที่เช่นเดียวกับโรงพยาบาลกลาง
(๕) โรงพยาบาลเจริญกรุงประชารักษ์
มีอำนาจหน้าที่เช่นเดียวกับโรงพยาบาลกลาง
(๖) โรงพยาบาลหลวงพ่อทวีศักดิ์ ชุตินฺธโร อุทิศ
มีอำนาจหน้าที่เกี่ยวกับการให้บริการบำบัดรักษาผู้ป่วย
การส่งเสริมสุขภาพอนามัยและป้องกันโรค การฟื้นฟูสุขภาพและสมรรถภาพ บริการการแพทย์ฉุกเฉิน
ส่งเสริม สนับสนุน ค้นคว้าและวิจัยทางการแพทย์
ปฏิบัติงานร่วมกันหรือสนับสนุนการปฏิบัติงานของส่วนราชการอื่นที่เกี่ยวข้องหรือได้รับมอบหมาย
และปฏิบัติหน้าที่อื่นที่เกี่ยวข้อง
(๗) โรงพยาบาลเวชการุณย์รัศมี
มีอำนาจหน้าที่เช่นเดียวกับโรงพยาบาลหลวงพ่อทวีศักดิ์ ชุตินฺธโร อุทิศ
(๘) โรงพยาบาลลาดกระบังกรุงเทพมหานคร
มีอำนาจหน้าที่เช่นเดียวกับโรงพยาบาลหลวงพ่อทวีศักดิ์ ชุตินฺธโร อุทิศ
(๙) โรงพยาบาลราชพิพัฒน์ มีอำนาจหน้าที่เช่นเดียวกับโรงพยาบาลหลวงพ่อทวีศักดิ์
ชุตินฺธโร อุทิศ
(๑๐) โรงพยาบาลสิรินธร
มีอำนาจหน้าที่เช่นเดียวกับโรงพยาบาลหลวงพ่อทวีศักดิ์ ชุตินฺธโร อุทิศ
(๑๑) ศูนย์บริการการแพทย์ฉุกเฉินกรุงเทพมหานคร (ศูนย์เอราวัณ)
มีอำนาจหน้าที่เกี่ยวกับการบริหารจัดการระบบบริการการแพทย์ฉุกเฉินในเขตกรุงเทพมหานคร
เป็นศูนย์รับแจ้งเหตุและสั่งการ ให้คำปรึกษาแนะนำด้านปฏิบัติการการแพทย์ฉุกเฉิน
และให้บริการสายด่วนทางการแพทย์
เป็นศูนย์กลางประสานงานและพัฒนาเครือข่ายเพื่อสนับสนุนการปฏิบัติการทางการแพทย์ฉุกเฉินทั้งในสถานการณ์ปกติและกรณีสาธารณภัย
อุบัติเหตุ อุบัติภัย และวินาศกรรม ตามกฎหมายว่าด้วยการป้องกันและบรรเทาสาธารณภัย
รวมถึงภัยจากการก่อการร้าย ศึกษา วิจัย จัดทำสถิติข้อมูล และสารสนเทศ เผยแพร่ ประชาสัมพันธ์
พัฒนาคุณภาพและมาตรฐานระบบบริการการแพทย์ฉุกเฉิน
การบริหารจัดการด้านการเงินในระบบการให้บริการการแพทย์ฉุกเฉิน
และปฏิบัติหน้าที่อื่นที่เกี่ยวข้อง
(๑๒) โรงพยาบาลผู้สูงอายุบางขุนเทียน
มีอำนาจหน้าที่เกี่ยวกับการให้บริการบำบัดรักษาผู้ป่วย งานเวชศาสตร์ผู้สูงอายุ
การส่งเสริมสุขภาพอนามัยและป้องกันโรค การฟื้นฟูสุขภาพ และสมรรถภาพ ส่งเสริม
สนับสนุน ค้นคว้าและวิจัยทางการแพทย์
ปฏิบัติงานร่วมกันหรือสนับสนุนการปฏิบัติงานของส่วนราชการอื่นที่เกี่ยวข้องหรือได้รับมอบหมาย
และปฏิบัติหน้าที่อื่นที่เกี่ยวข้อง

ทั้งนี้ ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๑๙ ตุลาคม พ.ศ. ๒๕๕๕
หม่อมราชวงศ์สุขุมพันธุ์
 บริพัตร
ผู้ว่าราชการกรุงเทพมหานคร

ปริยานุช/ผู้จัดทำ
๒๗ พฤศจิกายน
๒๕๕๕

ปณตภร/ผู้ตรวจ
๒ มกราคม ๒๕๕๖

[๑] ราชกิจจานุเบกษา
เล่ม ๑๒๙/ตอนพิเศษ ๑๗๕ ง/หน้า ๖/๒๑ พฤศจิกายน ๒๕๕๕